CELEX: 32017D1774
Language: ro
Date: 2017-09-25 00:00:00
Title: Decizia de punere în aplicare (UE) 2017/1774 a Consiliului din 25 septembrie 2017 privind aplicarea unor măsuri de control în cazul N-(1-fenetilpiperidin-4-il)-N-fenilacrilamidei (acriloilfentanil)

29.9.2017   
            
            
               RO
            
            
               Jurnalul Oficial al Uniunii Europene
            
            
               L 251/21
            
         DECIZIA DE PUNERE ÎN APLICARE (UE) 2017/1774 A CONSILIULUI
   din 25 septembrie 2017
   privind aplicarea unor măsuri de control în cazul N-(1-fenetilpiperidin-4-il)-N-fenilacrilamidei (acriloilfentanil)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive (1), în special articolul 8 alineatul (3),
   având în vedere propunerea Comisiei Europene,
   având în vedere avizul Parlamentului European (2),
   întrucât:
   
               (1)
            
            
               În cadrul unei sesiuni speciale a Comitetului științific extins al Observatorului European pentru Droguri și Toxicomanie, a fost elaborat, în conformitate cu Decizia 2005/387/JAI, un raport de evaluare a riscurilor în ceea ce privește noua substanță psihoactivă N-(1-fenetilpiperidin-4-il)-N-fenilacrilamidă (acriloilfentanil), raport care a fost transmis ulterior Comisiei și Consiliului la 24 februarie 2017.
            
         
               (2)
            
            
               Acriloilfentanilul este un opioid sintetic. Aceasta este, din punct de vedere structural, similar fentanilului, o substanță controlată, utilizată pe scară largă în medicină ca adjuvant în anestezia generală în timpul intervențiilor chirurgicale și pentru calmarea durerii. Datele disponibile sugerează că acriloilfentanilul este un agent cu efect antinociceptiv puternic și de durată care acționează asupra sistemului opioid.
            
         
               (3)
            
            
               Acriloilfentanilul este disponibil în Uniune cel puțin din aprilie 2016 și a fost detectat în șase state membre. În cele mai multe cazuri în care aceasta a fost confiscată, substanța se afla în stare lichidă, dar a fost detectată și sub alte forme, cum ar fi comprimate, pulbere și capsule. Cantitățile detectate sunt relativ mici, însă ar trebui avute în vedere în contextul potenței ridicate a substanței.
            
         
               (4)
            
            
               Trei state membre au raportat în mod colectiv 47 de decese asociate acriloilfentanilului. În cel puțin 40 de decese, acriloilfentanilul a fost cauza decesului sau este probabil să fi contribuit la cauza decesului. În plus, au fost raportate peste 20 de cazuri de intoxicații acute despre care se suspectează că s-ar datora acriloilfentanilului.
            
         
               (5)
            
            
               Nu există informații care să sugereze implicarea grupurilor de criminalitate organizată în producția, distribuția, traficul sau furnizarea de acriloilfentanil în Uniune. Datele disponibile sugerează că cea mai mare parte a acriloilfentanilului de pe piața din Europa a fost produsă de societăți comerciale din domeniul chimic din China.
            
         
               (6)
            
            
               Acriloilfentanilul este vândut ca „substanță chimică pentru cercetare”, de regulă sub formă de pulbere sau de spray-uri nazale gata de utilizare. Este vândut în cantități mici, dar și cu ridicata. Din informațiile limitate obținute în urma confiscărilor reiese că este posibil ca acriloilfentanilul să fi fost vândut și pe piața de substanțe opioide ilegale.
            
         
               (7)
            
            
               Acriloilfentanilul nu se regăsește pe lista substanțelor care fac obiectul controlului în temeiul Convenției unice a Organizației Națiunilor Unite din 1961 privind substanțele stupefiante sau al Convenției Organizației Națiunilor Unite din 1971 privind substanțele psihotrope. Substanța nu face în prezent obiectul unei evaluări de către sistemul Organizației Națiunilor Unite.
            
         
               (8)
            
            
               Acriloilfentanilul nu are nicio utilizare medicală umană sau veterinară stabilită sau recunoscută. În afară de utilizarea sa în materiale analitice de referință și în cercetarea științifică cu privire la caracteristicile sale chimice, farmacologice și toxicologice ca răspuns la apariția sa pe piața drogurilor, nu există niciun indiciu că substanța se utilizează în alte scopuri legitime.
            
         
               (9)
            
            
               Raportul de evaluare a riscurilor precizează că dovezile științifice disponibile cu privire la acriloilfentanil sunt limitate și constată că sunt necesare cercetări suplimentare. Cu toate acestea, dovezile și informațiile disponibile privind riscurile pentru sănătate și cele sociale pe care substanța le implică oferă motive suficiente pentru a aplica măsuri de control în ceea ce privește acriloilfentanilul în întreaga Uniune.
            
         
               (10)
            
            
               Doar nouă state membre controlează acriloilfentanilul în temeiul legislației lor naționale în materie de control al drogurilor, iar alte două state membre utilizează alte măsuri legislative pentru a-l controla. Prin urmare, aplicarea de măsuri de control privind această substanță în întreaga Uniune ar contribui la evitarea apariției unor obstacole în cooperarea transfrontalieră în domeniul asigurării respectării legii și în cel judiciar, precum și la protecția împotriva eventualelor riscuri generate de disponibilitatea și consumul acestei substanțe.
            
         
               (11)
            
            
               Decizia 2005/387/JAI conferă Consiliului competențe de executare în ceea ce privește aplicarea de măsuri de control pentru noi substanțe psihoactive în întreaga Uniune, în vederea asigurării, la nivelul Uniunii, a unui răspuns rapid și bazat pe cunoștințe de specialitate în cazul apariției unor astfel de substanțe care au fost detectate și raportate de statele membre. Având în vedere că au fost respectate condițiile și procedura pentru începerea exercitării unor astfel de competențe de executare, ar trebui adoptată o decizie de punere în aplicare pentru a aplica măsuri de control în ceea ce privește acriloilfentanilul în întreaga Uniune.
            
         
               (12)
            
            
               Danemarca are obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii, care pune în aplicare Decizia 2005/387/JAI.
            
         
               (13)
            
            
               Irlanda are obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii, care pune în aplicare Decizia 2005/387/JAI.
            
         
               (14)
            
            
               Regatul Unit nu are obligații în temeiul Deciziei 2005/387/JAI și, prin urmare, nu participă la adoptarea prezentei decizii, care pune în aplicare Decizia 2005/387/JAI, nu are obligații în temeiul acesteia și aceasta nu i se aplică,
            
         ADOPTĂ PREZENTA DECIZIE:
   Articolul 1
   Noua substanță psihoactivă N(1fenetilpiperidin-4-il)-N-fenilacrilamidă (acriloilfentanil) face obiectul unor măsuri de control în întreaga Uniune.
   Articolul 2
   Până la 30 septembrie 2018, statele membre iau măsurile necesare, în conformitate cu dreptul lor intern, pentru a impune măsuri de control și sancțiuni penale în cea ce privește noua substanță psihoactivă menționată la articolul 1, prevăzute în legislația lor, în baza obligațiilor care le revin în temeiul Convenției Organizației Națiunilor Unite din 1971 privind substanțele psihotrope.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   Prezenta decizie se aplică în conformitate cu tratatele.
   
      Adoptată la Bruxelles, 25 septembrie 2017.
      
         
            Pentru Consiliu
         
         
            Președintele
         
         M. MAASIKAS
      
   
   
      (1)  JO L 127, 20.5.2005, p. 32.
   
      (2)  Avizul din 13 septembrie 2017 (nepublicat încă în Jurnalul Oficial).